Document ID: /roh_data/filtered/fineweb-2-filterrobots_roh.jsonl.gz/54128

Gieu da Pasca cun premi
Gudagnai decoraziun da Pasca tar il gieu da Pasca mardi ils 4 d'avrigl las 10:30 sin radio RTR.
En mintga ovra sa zuppa in zic amur
Carmelia Casanova viva a Lumbrein en il quartier Las Fuainas. Ella lavura cun ses um Conrad en il salun da coiffeur e d'unglas, che sa chatta en il plaunterren da lur chasa. Là sa chatta era la butia da «la zambergiera», nua che la clientella chatta savens in bel regal per purtar a chasa.
La primavaira é mia stagiun favurita.
Dunna Carmelia è mamma da dus uffants creschids ed ella è tatta da dus biadis. Ella haja bain gia colurà ovs da Pasca u zambregià in zic cun ils biadis da sis e trais onns. Ma anc uss na sa laschian els betg propi fascinar dal vast mund da la manufactura artisanala e per part fitg filigrana da lur tatta.
Cur che jau zambregel emblid jau il mund ed ils quitads.
Carmelia Casanova lavura dapi prest 10 onns cun arschiglia. Avant intgins onns ha ella dentant er chattà fascinaziun per entagls da siluetta ed emprendì ils secrets da quest art filigran a moda autodidactica. Lavur minuziusa che pretenda dapli che sulettamain in maun ruassaivel e segir per tagliar cun il scalpel.
Per quai ch' ins fa gugent èsi simpel d'avair pazienza.
«La zambergiera» ha avert las portas da l’atelier per RTR ed ans accumpogna durant l’emna avant Pasca en ses mund creativ. Cun ella faschain nus decoraziuns da flurs per avant chasa, ella ans tradescha ils misteris da l'entagl da siluetta e fa ina giaglina en arschiglia che audituras ed auditurs pon gudagnar cun sa participar a l’emissiun, mardi ils 4 d'avrigl las 10:30 sin radio RTR.